מסע בין כוכבים 3: החיפוש אחר ספוק

מסע בין כוכבים 3: החיפוש אחר ספוק הוא סרט מדע בדיוני משנת 1984, והוא השלישי בסדרת סרטי "מסע בין כוכבים". הסרט מהווה המשך לעלילה שהחלה ב"מסע בין כוכבים 2: זעמו של חאן". הסרט היה מועמד לפרס סאטורן בקטגוריות סרט המדע בדיוני הטוב ביותר, הבמאי, השחקן הראשי (ויליאם שאטנר), שחקנית המשנה (ג'ודית' אנדרסון), התלבושות והאפקטים המיוחדים. בנוסף היה מועמד לפרס הוגו על העיבוד הדרמטי הטוב ביותר. לאחר המאורעות בסרט הקודם, ה"אנטרפרייז" עושה דרכה בקושי רב לכדור הארץ, לאחר הקרב נגד חאן. אדמירל קירק מקבל הודעה שהאנטרפרייז מיועדת לפרישה משום שהותה הממושכת בחלל (מעל ל-20 שנה). בינתיים, ד"ר מקוי מראה סימני התנהגות מוזרים שקשורים בספוק המנוח, כאשר הוא מתחיל לדבר ולהתנהג כספוק. בינתיים, ד"ר דייוויד מרכוס (בנו של קירק) ולוטננט סאביק מצוּוָתים לספינת המחקר "גריסום" כדי לחקור את כוכב הלכת "כוכב ג'נסיס" החדש, שנוצר בסוף הסרט הקודם. כאשר סאביק מבצעת סריקה על פני הכוכב, היא מגלה סימני חיים עליו. לאחר בדיקה מעמיקה הם מגלים שמדובר בארון הקבורה של ספוק. הם משתגרים על פני הכוכב ומגלים לתדהמתם שגופתו של ספוק הוחיאה בעקבות פעולתו של מתקן "ג'נסיס", אך ספוק עצמו אינו זוכר דבר מעברו ומתנהג כילד. סאביק מגלה שדייוויד השתמש בחלקיק פרוטון לא יציב בבניית "מתקן ג'נסיס", מה שגורם להאצה אבולוציונית מהירה על פני כוכב הלכת, שתביא להשמדתו בטרם עת. ללא ידיעתם, המידע בנוגע ל-"כוכב ג'נסיס" מגיע לאוזניו של קומנדר קרוג הקלינגוני, שרוצה להשתלט על המתקן וללמוד את סודותיו. אביו של ספוק, סארק, מבקר בכדור הארץ, ומגלה שנשמתו של ספוק נמצאת בגופו של מקוי. הוא טוען כי נשמתו וגופו של ספוק צריכים להיקבר יחדיו בכוכב הלכת "וולקן". קירק אוסף את צוותו, ותוך שהוא מפר פקודות ישירות גונב את האנטרפרייז ועורך את המסע ל-"כוכב ג'נסיס", שמתחיל בתהליך התפוררות עקב האצתו המהירה. קרוג מגיע ראשון לכוכב עם "ציפור הטרף", ספינת החלל הקלינגונית, ומשמיד את ספינת החלל "גריסום". צוותו מגלה את צוות הנחיתה בכוכב (סאביק, דייוויד וספוק) ושובה אותם. כאשר קירק מגיע, הוא מבחין ב"ציפור הטרף" המוסווית ומתקיף אותה, אך זו מתקיפה את האנטרפרייז - שלא מצליחה להעלות את המגינים - ומשביתה את מערכותיה. קרוג דורש את כניעתם ופוקד להרוג את סאביק. דייוויד מנסה להגן עליה ונדקר במקומה. קירק שומע את ההתרחשות ומזדעזע לגלות שבנו מת. כשהוא מסרב להיכנע, קירק פוקד על נטישת האנטרפרייז, לא לפני שמפעיל את מנגנון ההשמדה העצמית. כאשר הצוות הקלינגוני משוגר לספינה, הוא מושמד יחד עם הספינה. קירק וצוותו צופים בהרס ספינתם מעל פני הכוכב, אליו השתגרו. הם משחררים את סאביק ואת ספוק משביים. קרוג משתגר אל פני הכוכב ומשגר את כולם - מלבד קירק וספוק - אל "ציפור הטרף". הוא וקירק מנהלים קרב על הכוכב המתפורר לאיטו, שבסופו קרוג מובס. קירק תופס את ספוק במהירות ופוקד על צוות "ציפור הטרף" לשגר אותם חזרה, בקולו המדומה של קרוג. צוות האנטרפרייז מצליח להשתלט על ספינתו של קרוג ועורכים מסעם לכיוון וולקן, ששם נשמתו וגופו של ספוק מאוחדים מחדש. הסרט, שנעשה בתקציב של 17 מיליון דולר, הכניס 87 מיליון דולר. אתר האינטרנט הרשמי של מסע בין כוכבים 3: החיפוש אחר ספוק "מסע בין כוכבים 3: החיפוש אחר ספוק", במסד הנתונים הקולנועיים IMDb (באנגלית) "מסע בין כוכבים 3: החיפוש אחר ספוק", באתר נטפליקס "מסע בין כוכבים 3: החיפוש אחר ספוק", באתר AllMovie (באנגלית) "מסע בין כוכבים 3: החיפוש אחר ספוק", באתר Rotten Tomatoes (באנגלית) "מסע בין כוכבים 3: החיפוש אחר ספוק", באתר Box Office Mojo (באנגלית) "מסע בין כוכבים 3: החיפוש אחר ספוק", באתר Metacritic (באנגלית) "מסע בין כוכבים 3: החיפוש אחר ספוק", באתר אידיבי "מסע בין כוכבים 3: החיפוש אחר ספוק", תסריט הסרט באתר Scripts.com (באנגלית) "מסע בין כוכבים 3: החיפוש אחר ספוק", באתר Hulu סרטים (באנגלית) "מסע בין כוכבים 3: החיפוש אחר ספוק", במסד הנתונים הקולנועיים KinoPoisk (ברוסית) סטארבייס 972 - האתר הישראלי העוסק ב"מסע בין כוכבים".